**Javno savjetovanje**

**o nacrtu Programa mjera sanacije unutar zona sanitarne zaštite izvorišta Slapnica i Lipovec za postojeće građevine i postojeće djelatnosti**

Svoje doprinose javnom savjetovanju molimo dostavite Upravnom odjelu za opće, pravne i tehničke poslove putem priloženog obrasca do 19. prosinca 2017. na adresu elektroničke pošte: ana.huljev@samobor.hr, navodeći u predmetu poruke "Javno savjetovanje"

Program mjera sanacije unutar zona sanitarne zaštite izvorišta Slapnica i Lipovec za postojeće građevine i postojeće djelatnosti (u daljnjem tekstu: Program) provedbeni je dokument koji obuhvaća sve konkretne sanacijske mjere i zahvate u II. i III. zoni sanitarne zaštite izvorišta Slapnica i Lipovec za razdoblje od 2017. do 2022. godine. Program je sastavni dio Odluke o zaštiti izvorišta Slapnica i Lipovec (Službene vijesti Grada Samobora broj 5/15). Zone sanitarne zaštite izvorišta Slapnica i Lipovec određene su temeljem prethodnih vodoistražnih radova koji su opisani u Elaboratu o zonama sanitarne zaštite izvorišta Slapnica i Lipovec, kojeg je izradio Rudarsko-geološko-naftni fakultet Sveučilišta u Zagrebu (Zagreb, 2014.).

Program se odnosi na administrativno područje grada Samobora, s obzirom da su oba izvorišta smještena na području Parka prirode Žumberak – Samoborsko gorje. Mjere predviđene Programom, izrađenim od strane trgovačkog društva Dvokut-ecro d.o.o., Trnjanska 37, 10000 Zagreb, lipanj 2017. godine, propisuju se radi zaštite podzemne vode od zagađenja ili drugih utjecaja koji mogu nepovoljno djelovati na njihovu izdašnost, kakvoću i zdravstvenu ispravnost vode za piće, a obuhvaćaju sve potrebne aktivnosti za realizaciju sanacijskih mjera i zahvata s ocjenom stanja i utjecaja, prioritetnim sanacijskim zahvatima, troškovima, načinima i rokovima sanacije, nositeljima provedbe i financiranja.

Gradonačelnik Grada Samobora dužan je podnijeti Izvješće o realizaciji petogodišnjeg Programa Gradskom vijeću Grada Samobora, istovremeno s podnošenjem prijedloga za naredno petogodišnje razdoblje.